CELEX: 32017R1352
Language: lt
Date: 2017-04-18 00:00:00
Title: 2017 m. balandžio 18 d. Komisijos deleguotasis reglamentas (ES) 2017/1352, kuriuo iš dalies keičiamas Komisijos deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje

21.7.2017   
            
            
               LT
            
            
               Europos Sąjungos oficialusis leidinys
            
            
               L 190/1
            
         KOMISIJOS DELEGUOTASIS REGLAMENTAS (ES) 2017/1352
   2017 m. balandžio 18 d.
   kuriuo iš dalies keičiamas Komisijos deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 2 dalį;
   kadangi:
   
               (1)
            
            
               Reglamente (ES) Nr. 1380/2013 nustatytas įpareigojimas iškrauti visą rūšių, kurioms taikomi sužvejojamo kiekio apribojimai, žuvų laimikį, o Viduržemio jūroje – taip pat tam tikrų rūšių, kurioms taikomas mažiausias leidžiamas iškrauti dydis, žuvų laimikį (įpareigojimas iškrauti laimikį). To reglamento 15 straipsnio 1 dalis taikoma žvejybos veiklai, vykdomai Sąjungos vandenyse arba Sąjungos žvejybos laivais ne Sąjungos vandenyse, į kuriuos trečiosios šalys neturi suverenių teisių arba kurie nepriklauso trečiųjų šalių jurisdikcijai;
            
         
               (2)
            
            
               Tarybos reglamentu (EB) Nr. 1386/2007 (2) nustatytos Žvejybos šiaurės vakarų Atlante organizacijos (NAFO) (3), prie kurios Sąjunga prisijungė 1978 m., reguliuojamame rajone taikytinos apsaugos ir vykdymo užtikrinimo priemonės. Tam tikromis NAFO apsaugos ir vykdymo užtikrinimo priemonėmis nustatytas įpareigojimas išmesti į jūrą sužvejotas tam tikrų rūšių, kurioms turėtų būti taikomas įpareigojimas iškrauti laimikį, žuvis ir jų priegaudą;
            
         
               (3)
            
            
               Reglamento (ES) Nr. 1380/2013 15 straipsnio 2 dalimi Komisijai suteikiami įgaliojimai priimti tarptautiniams įsipareigojimams Sąjungos teisėje įgyvendinti skirtus deleguotuosius aktus, įskaitant pirmiausia nuo įpareigojimo iškrauti laimikį nukrypti leidžiančias nuostatas;
            
         
               (4)
            
            
               Komisijos deleguotajame reglamente (ES) 2015/98 (4) yra nustatytos nuo įpareigojimo iškrauti laimikį, kuris taikomas nuo 2015 m. sausio 1 d., nukrypti leidžiančios nuostatos sužvejojamoms paprastosioms stintenėms ir jų priegaudai, kurios, laikantis NAFO apsaugos ir vykdymo užtikrinimo priemonių, turi būti išmetamos į jūrą;
            
         
               (5)
            
            
               ne vėliau kaip nuo 2017 m. sausio 1 d. įpareigojimas iškrauti laimikį taikomas kitų rūšių žuvims, pagal kurias apibrėžiama žvejyba, įskaitant NAFO reguliuojamame rajone sužvejojamų rūšių žuvis;
            
         
               (6)
            
            
               remiantis NAFO apsaugos ir vykdymo užtikrinimo priemonių 5 straipsniu, kai kuriems NAFO reguliuojamame rajone sužvejojamiems ištekliams taikomi sužvejojamo kiekio apribojimai, išskyrus šiaurinių paprastųjų krevečių išteklius NAFO 3M kvadrate – čia žvejyba valdoma taikant pastangų paskirstymą;
            
         
               (7)
            
            
               NAFO apsaugos ir vykdymo užtikrinimo priemonių 6 straipsnyje nustatyti apribojimai, taikomi laive laikomai išteklių, kuriems taikomi sužvejojamo kiekio arba pastangų apribojimai, priegaudai, jei tie ištekliai sužvejoti kaip priegauda vykdant kitą žvejybą. NAFO apsaugos ir vykdymo užtikrinimo priemonių 6 straipsnio 3 dalies d punkte, kuris įgyvendintas Reglamento (EB) Nr. 1386/2007 4 straipsnio 2 dalimi, nustatyta, kad, jei galioja žvejybos draudimas, laive laikomų rūšių žuvų, kurios priskiriamos priegaudai, kiekis negali viršyti 1 250 kg arba 5 %, atsižvelgiant į tai, kuris dydis yra didesnis;
            
         
               (8)
            
            
               be to, NAFO apsaugos ir vykdymo užtikrinimo priemonių 14 straipsnyje, kuris įgyvendintas Reglamento (EB) Nr. 1386/2007 10 straipsniu, nustatyta, kad nė viename laive nelaikomos žuvys, mažesnės nei taikomas mažiausias leidžiamas iškrauti dydis, ir kad tokios žuvys nedelsiant paleidžiamos į jūrą;
            
         
               (9)
            
            
               NAFO apsaugos ir vykdymo užtikrinimo priemonių I.A priede pateikta visų NAFO išteklių, kuriems taikomi sužvejojamo kiekio apribojimai, metinių kvotų lentelė;
            
         
               (10)
            
            
               visais šiais NAFO apsaugos ir vykdymo užtikrinimo priemonių 5, 6 ir 14 straipsniais nustatomas įpareigojimas į jūrą išmesti tokį sužvejotų žuvų kiekį, kuriuo viršijami nustatyti sužvejojamo kiekio arba priegaudos apribojimai. NAFO reguliuojamame rajone žvejojantys Sąjungos laivai vykdo šių NAFO valdomų išteklių žvejybą: menkių (2J3KL, 3M ir 3NO kvadratuose), raudonųjų plekšnių (3L ir 3NO kvadratuose), amerikinių paltusinių plekšnių (3M ir 3LNO kvadratuose), šiaurinių trumpačiuptuvių kalmarų (3 ir 4 parajoniuose), geltonuodegių plekšnių (3LNO kvadratuose), juodųjų paltusų (3LMNO kvadratuose), rombinių rajų (3LNO kvadratuose), jūrinių ešerių (3LN, 3M, 3O kvadratuose, 2 parajonyje ir 1F bei 3K kvadratuose), balkšvųjų siūlapelekių vėgėlių (3NO kvadratuose) ir šiaurinių paprastųjų krevečių (3LNO kvadratuose). Siekiant užtikrinti Sąjungos tarptautinių įsipareigojimų laikymąsi, o žvejams suteikti teisinį tikrumą, būtina paaiškinti atvejus, kuriais įpareigojimas iškrauti laimikį neturėtų būti taikomas;
            
         
               (11)
            
            
               tikslinga pataisyti NAFO rajono, kuriam numatytos taikyti Deleguotajame reglamente (ES) 2015/98 nustatytos priemonės, sąvoką – terminą „NAFO konvencijos rajonas“ tame reglamente pakeisti terminu „NAFO reguliuojamas rajonas“;
            
         
               (12)
            
            
               todėl Deleguotąjį reglamentą (ES) 2015/98 reikėtų atitinkamai iš dalies pakeisti;
            
         
               (13)
            
            
               atsižvelgiant į Reglamento (ES) Nr. 1380/2013 15 straipsnio 1 dalyje nustatytą terminą, šis reglamentas turėtų įsigalioti iš karto po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   Deleguotasis reglamentas (ES) 2015/98 iš dalies keičiamas taip:
   
               1)
            
            
               2 straipsnis iš dalies keičiamas taip:
               
                           a)
                        
                        
                           1 punktas pakeičiamas taip:
                           „1)   NAFO konvencijos rajonas– rajonas, apibrėžtas Konvencijos dėl būsimo daugiašalio bendradarbiavimo žvejyboje šiaurės vakarų Atlante (NAFO konvencijos) I straipsnio 2 dalyje;“;
                        
                     
                           b)
                        
                        
                           2 punktas išbraukiamas;
                        
                     
         
               2)
            
            
               Reglamento (ES) 2015/98 III skyrius pakeičiamas taip:
               „III SKYRIUS
               
                  NAFO REGULIUOJAMAS RAJONAS
               
               6 straipsnis
               Leidžiamo sužvejoti priegaudos kiekio apskaičiavimas
               1.   Šiame reglamente nurodytas leidžiamas sužvejoti priegaudos kiekis taikomas NAFO apsaugos ir vykdymo užtikrinimo priemonių I.A priede nurodytiems ištekliams (rūšiai ir kvadratui kartu).
               2.   Apskaičiuojant šiame reglamente nurodytą kiekvieno ištekliaus priegaudos procentinę dalį remiamasi laive laikomo sužvejoto to ištekliaus kiekio ir laive laikomo bendro sužvejotų visų išteklių kiekio santykiu.
               3.   Šiame reglamente nurodyti apribojimai ir procentinės dalys susiję su tikrinimo metu laive laikomo laimikio svoriu; jie apskaičiuojami kiekvienam kvadratui remiantis žvejybos žurnale nurodytais duomenimis. Tačiau, apskaičiuojant priedugnio žuvų priegaudos dydį, į laive laikomą bendrą sužvejotą kiekį nėra įskaitomas šiaurinių paprastųjų krevečių laimikis.
               6a straipsnis
               NAFO reguliuojamam rajonui taikomos bendros nukrypti leidžiančios nuostatos
               1.   Nukrypstant nuo Reglamento (ES) Nr. 1380/2013 15 straipsnio 1 dalies, NAFO reguliuojamame rajone sužvejotos žuvys, kurių kiekis viršija teisiškai privalomais Sąjungos aktais nustatytus leidžiamus sužvejoti kiekius, laive nelaikomos.
               2.   Nukrypstant nuo Reglamento (ES) Nr. 1380/2013 15 straipsnio 1 dalies, taikoma Reglamento (EB) Nr. 1386/2007 4 straipsnio 2 dalis, kuria draudžiama laive laikyti daugiau nei 1 250 kg arba 5 % priegaudos (atsižvelgiant į tai, kuris dydis yra didesnis) tų rūšių žuvų, kurioms teisiškai privalomu Sąjungos aktu nustatytas leidžiamas sužvejoti kiekis yra 0.
               3.   Nukrypstant nuo Reglamento (ES) Nr. 1380/2013 15 straipsnio 1 dalies, taikomas Reglamento (EB) Nr. 1386/2007 10 straipsnis, kuriame reikalaujama nedelsiant į jūrą paleisti žuvis, jeigu jos nesiekia to reglamento III priede nustatyto mažiausio leidžiamo iškrauti dydžio.
               6b straipsnis
               Menkės NAFO 3NO kvadratuose
               Nukrypstant nuo Reglamento (EB) Nr. 1386/2007 4 straipsnio 2 dalies, jeigu teisiškai privalomu Sąjungos aktu nustatytas leidžiamas sužvejoti kiekis yra 0, NAFO 3NO kvadratuose kaip priegauda sužvejotos menkės, kurių kiekis viršija 1 000 kg arba 4 % (atsižvelgiant į tai, kuris dydis yra didesnis), laive nelaikomos.
               6c straipsnis
               Amerikinės paltusinės plekšnės NAFO 3LNO kvadratuose
               Nukrypstant nuo Reglamento (EB) Nr. 1386/2007 4 straipsnio 2 dalies, jeigu teisiškai privalomu Sąjungos aktu nustatytas leidžiamas sužvejoti kiekis yra 0, NAFO 3LNO kvadratuose vykdant specializuotąją geltonduodegių plekšnių žvejybą kaip priegauda sužvejotos amerikinės paltusinės plekšnės, kurių kiekis viršija 15 %, laive nelaikomos.
               6d straipsnis
               Geltonuodegės plekšnės NAFO 3LNO kvadratuose
               1.   Nukrypstant nuo Reglamento (EB) Nr. 1386/2007 4 straipsnio 2 dalies, jeigu teisiškai privalomu Sąjungos aktu nustatytas leidžiamas sužvejoti kiekis yra 0, NAFO 3LNO kvadratuose kaip priegauda sužvejotos geltonuodegės plekšnės, kurių kiekis viršija 2 500 kg arba 10 % (atsižvelgiant į tai, kuris dydis yra didesnis), laive nelaikomos.
               2.   Jeigu susitariančiosioms šalims NAFO skirtas leidžiamas sužvejoti geltonuodegių plekšnių kiekis – nenustatant konkrečios išteklių dalies – išnaudotas, kaip priegauda sužvejotos geltonuodegės plekšnės, kurių kiekis viršija 1 250 kg arba 5 % (atsižvelgiant į tai, kuris dydis yra didesnis), laive nelaikomos.
               6e straipsnis
               Jūriniai ešeriai NAFO 3M kvadrate
               Specializuotoji jūrinių ešerių žvejyba NAFO 3M kvadrate yra laikinai uždrausta, kadangi pasiekta 50 % metinio leidžiamo sužvejoti kiekio riba, todėl NAFO 3M kvadrate kaip priegauda sužvejoti jūriniai ešeriai, kurių kiekis viršija 1 250 kg arba 5 % (atsižvelgiant į tai, kuris dydis yra didesnis), laive nelaikomi.“
            
         2 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. balandžio 18 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2013 12 28, p. 22.
   
      (2)  2007 m. spalio 22 d. Tarybos reglamentas (EB) Nr. 1386/2007, nustatantis žvejybos Šiaurės Vakarų Atlanto organizacijos reguliuojamame rajone taikytinas apsaugos ir vykdymo užtikrinimo priemones (OL L 318, 2007 12 5, p. 1).
   
      (3)  1978 m. gruodžio 28 d. Tarybos reglamentas (EEB) Nr. 3179/78 dėl Europos ekonominės bendrijos Konvencijos dėl būsimo daugiašalio bendradarbiavimo Šiaurės Vakarų Atlanto žvejyboje patvirtinimo (OL L 378, 1978 12 30, p. 1).
   
      (4)  2014 m. lapkričio 18 d. Komisijos deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje (OL L 16, 2015 1 23, p. 23).